Ásmundur Einar Daðason , félags - og barnamálaráðherra , og Sigurjón Örn Þórsson , stjórnarformaður Sólheimaseturs SES , undirrituðu í dag samning um kolefnisjöfnun . Samningurinn er til fimm ára . Markmið hans er að binda kolefni sem til fellur vegna starfsemi félagsmálaráðuneytisins . Kolefnisbindingin fer fram með þeim hætti að gróðursett verða tré í Sólheimaskógi á Sólheimum , en skógræktin á Sólheimum er með lífræna vottun frá Vottunarstofunni Túni . Með samningnum er verið að styðja við fjögur til sex störf fyrir íbúa Sólheima við ræktun og gróðursetningu . Með samningnum skuldbindur félagsmálaráðuneytið sig til að halda kolefnisbókhald yfir þá starfsemi sem kolefnisjöfnunin nær til . Í það skal meðal annars skrá notkun jarðefnaeldsneytis farartækja og flugferðir starfsmanna innanlands og á milli landa . Sömuleiðis förgun og aðra þætti sem leiða til kolefnislosunar eftir því sem við á . Útreikningur á umfangi kolefnislosunar verður unninn í samvinnu við Sólheimasetur SES og skal upplýsingum um árlega kolefnislosun ráðuneytisins skilað til setursins einu sinni á ári . Þá skuldbindur Sólheimasetur sig til að skrá með nákvæmum hætti fjölda trjáa sem gróðursett verða , staðsetningu þeirra og dagsetningu gróðursetningar þannig að staðfesta megi með rekjanlegum hætti að kolefnisjöfnun hafi sannarlega farið fram . Samningurinn nær eingöngu til félagsmálaráðuneytisins en Ásmundur Einar hefur auk þess sent út bréf til stofnana ráðuneytisins með þeim tilmælum að þær setji sér markmið um kolefnishlutleysi . „ Ég gleðst yfir þessum góða samningi enda nauðsynlegt að stjórnvöld setji gott fordæmi í lofslagsmálum . Jafnframt er ég mjög ánægður með aðkomu Sólheima að verkefninu . Samningurinn mun bæði styrkja þá góðu og metnaðarfullu starfsemi sem þar fer fram og fjölga störfum fyrir fólk með fötlun , “ sagði Ásmundur Einar við undirritunina .